**Încă o zi**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Încă o zi

Te-ai săturat demult și nu mai poți

atâta răutate să înduri,

în mlaștina morală să înoți

servind și-n viitor, lepădături.

Stăpânii tăi, vulgari, nerușinați,

sunt dintre proști-aceia plini de bani,

cu ifose, pretenții de bogați

ce nu-și dau seama cât sunt de sărmani.

Averea lor e marele nimic

cu care nu pot cumpăra un strop

din dragostea ce ultimul calic

se poate bucura, căci nu-i de shop.

Cei care au, mai vor, mai mult, mai mult,

sunt nesătui, iar viața lor e-un chin,

căci pofta lor de bani e un tumult,

iar pentru boala lor, nu-i un vaccin.

Tu îi suporți demult, te-ai săturat,

deși ei vor, tu nu-i mai poți servi:

ai devenit de neînduplecat.

În toamna ce-a venit, mai ai o zi.